許宗彥，字積卿，德清人。九歲能讀經、史。善屬文，侍郎王昶愛其才，作積卿字說以贈。嘉慶四年進士，授兵部主事，就官兩月，以親老遽引疾歸。親歿，卒不出。居杭州，杜門以讀書為事。其學無所不通，探賾索隱，識力卓然，發千年儒者所未發。考周五廟二祧，以為周制五廟之外，別有二祧，為遷廟之殺，以厚親親之仁。宗廟之外，別立祖宗，與禘、郊同為重祭，以大尊尊之義。諸經無文、武二廟不毀之說，誤始於韋玄成，而劉歆因之，鄭康成亦因之。祧者遷廟，乃謂為不遷之廟，名實乖矣。又考文、武二世室，以為周文、武皆配於明堂太室，故有「文、武世室」之號。孔穎達誤謂伯禽稱「文世室」，周公稱「武世室」。以公羊傳周公稱「太廟」、魯公稱「世室」、群公稱「宮」證之，舛甚。